19. ΑΠΟΦΑΣΙΣ ΥΠΟΥΡΓΩΝ ΟΙΚΟΝΟΜΙΚΩΝ ΚΑΙ ΔΗΜΟΣΙΩΝ ΕΡΓΩΝ Αριθ. 101334/2799 της 20/25 Ιουλ. 1973 (ΦΕΚ Β΄ 856) Περί επιστροφής του εισπραχθέντος μη οφειλομένου τέλους επί εκδοθεισών από της ενάρξεως ισχύος του Ν.Δ. 1370/1973 αδειών εκτελέσεως οικοδομικών εργασιών. Έχοντες υπ’ όψει: Τας διατάξεις α)του αρθρ. 7 του Ν.Δ. 1370/1973 «περί επιβολής εκτάκτου τέλους επί των μεταβιβαζομένων ακινήτων και των εκδιδομένων αδειών ανεγέρσεως οικοδομών», ως τούτο ετροποποιήθη και συνεπληρώθη δια του Ν.Δ. 54/1973 «περί τροποποιήσεως και συμπληρώσεως του άρθρ. 7 του Ν.Δ. 1370/1973 «περί επιβολής εκτάκτου τέλους επί των μεταβιβαζομένων ακινήτων και των εκδιδομένων αδειών ανεγέρσεως οικοδομών», και β)Του άρθρ. 2 του αυτού ως άνω Ν.Δ. 54/1973, αποφασίζομεν: Το, κατά τας ανωτέρω διατάξεις, μη οφειλόμενον έκτακτον τέλος επί εκδοθεισών από της ενάρξεως ισχύος του Ν.Δ. 1370/1973 αδειών εκτελέσεως οικοδομικών εργασιών, επιστρέφεται τοις δικαιούχοις υπό του Δημοσίου Ταμείου, υφ’ ου εισεπράχθη, επί τη αποστολή εις τούτο υπό της εκδοσάσης την άδειαν εκτελέσεως οικοδομικών εργασιών Αρχής:α)σχετικού εγγράφου, εξ ου να προκύπτη ότι συντρέχει νόμιμος λόγος επιστροφής και β)του οικείου αποδεικτικού εισπράξεως. Τα Δημόσια Ταμεία άμα τη περιελεύσει των προρρηθέντων δικαιολογητικών, υποχρεούνται όπως προέρχωνται εις την ως είρηται επιστροφήν κατά τας διατάξεις του αρθρ. 82 του υπ’ αριθ. 757/69 Β.Δ/τος «περί της διαρθρώσεως των Δημοσίων Ταμείων κλπ.». Η παρούσα δημοσιευθήτω δια της Εφημερίδος της Κυβερνήσεως. 